Die NWU wil die taalbeleid van Potchefstroom-kampus veranderDr. Dirk Hermann, bestuurshoof van die vakbond Solidariteit. Argieffoto. Dr. Dirk Hermann, bestuurshoof van Solidariteit, wat self ŉ oud-SR-voorsitter, raadslid en uittredende visepresident van die konvokasie van die Noordwes-Universiteit (NWU) is, het hierdie ope brief geskryf oor die konsultasieproses van die universiteit se taalbeleid. Beste oud-Puk, ouer, voornemende ouer, student en almal vir wie Afrikaans belangrik is Die Noordwes-Universiteit is besig om ŉ nuwe taalbeleid te ontwikkel. Op Vrydag 9 Maart 2018 het die universiteit aangekondig dat hy ŉ konsultasieproses gaan begin oor die nuwe beleid. Die nuwe beleid gaan reeds Junie 2018 aan die raad voorgelê word. Die tyd is dus min. Niks is blykbaar nog finaal nie, maar ons het wel toegang gekry tot ŉ dokument wat deur prof. Robert Balfour, adjunkvisekanselier vir onderrig en leer, aan die bestuurskomitee van die NWU voorgelê is. Volgens hierdie dokument moet die universiteit se onderrigtaal, ook op die Potchefstroom-kampus, Engels wees. Die NWU het ook op 10 Maart ‘n dokument aan oud-studente gestuur met ‘n versoek om insette te gee. In die dokument kan gesien word dat die taalbeleid radikaal gaan verander. Die gevolge in praktyk is nie duidelik nie. Ons moet in ons duisende nee sê. Ons moet die universiteit se konsultasieproses voor ŉ groot toets plaas: as tienduisende nee sê, gaan die universiteit steeds ja sê? Indien dit gebeur, kan die hele proses as irrasioneel bewys word. Dit kan die grootste Afrikaanse veldtog nog wees. Die Afrikaanse gemeenskap moet ook besef dat ons in ŉ baie sterk posisie is om druk op die universiteit te plaas. ŉ Groot deel van die universiteit se inkomste, wat insluit studentegeld, skenkings en bemakings kom uit die Afrikaanse gemeenskap. Die sprekers van Afrikaans moet die nodige selfvertroue kry om die laaste openbare plek waar Afrikaans nog primêr op tersiêre vlak onderrig word, te verdedig. Ongelukkig is Engels net die voorwaarde vir transformasie; dit is nie die einde van transformasie nie, dit is die begin. Die volgende wat geëis gaan word, is die dekolonialisering van die kurrikulum. Iets wat nog niemand weet wat dit behels nie. Ander kampusse wys die instrument om dit te eis is anargisme. Studentelewe gaan verdwyn, koshuise se name gaan verander en tradisies gaan sneuwel. Meer sentralisering kom. Die resep is al by ander universiteite getoets. Radikale transformasie gaan die kodewoord word. Die waardes wat by so ’n gedekolonialiseerde universiteit oorgedra word waar laboratoriums en biblioteke brand as studente nie hul sin kry nie, is nie die waardes wat studente eendag in die wêreld daarbuite suksesvol sal maak nie. Die voorstelle van Balfour plaas Afrikaans op die kampus in ŉ laaste loopgraaf – iets wat ŉ geveg verdien. Volgens die universiteit is sy voorstel nog net ŉ inset. Ons moet soveel moontlik druk uitoefen. Die taalbeleid by die NWU is groter as die NWU. Dit gaan nou oor ŉ taal wat veg vir die oorlewing van sy akademiese funksie van hoë orde wat oor 100 jaar ontwikkel is. Dis te duur om net te laat gaan en niemand by die NWU het die reg om dit te vat nie. In die lig daarvan gaan die Solidariteit Beweging die komende week met ŉ reuseveldtog begin om nee te sê vir Engels as primêre taal by die Potchefstroom-kampus van die NWU. Ons beplan om derduisende SMS’e, e-posse en WhatsApp-boodskappe aan oudstudente, studente en sprekers van Afrikaans te stuur om ŉ nee te mobiliseer. Groot veldtogte gaan ook op sosiale media gevoer en verskeie ander Afrikaanse organisasies betrek word. Die uitkoms van die veldtog gaan ŉ inset vir die NWU se konsultasieproses wees. Kom ons gaan dus groot. Ons moet die konsultasieproses van die NWU met ŉ vloed tref. Die Afrikaanse gemeenskap is moeg vir herhaaldelike beloftes wat verbreek word. Daar word altyd sousies van akkommodering van Afrikaans en mooi prosesse oor ŉ aggressiewe Engelse beleid gegooi. Tukkies, Maties en Kovsies het die Afrikaanse gemeenskap gestroop van enige naïwiteit. By die NWU moet ons net eenvoudig sê: nee.